Kaptein Sabeltann

Kaptein Sabeltann er en oppdiktet sjørøverskikkelse skapt av den norske låtskriveren og forfatteren Terje Formoe i 1989 til en sommerforestilling i Kristiansand Dyrepark året etter. Musikken fra forestillingen ble særlig populær i 1992 og 1993, og det har siden kommet flere teaterforestillinger og barneplater, en mengde bøker, blader filmer og andre spin-off-produkter med kaptein Sabeltann og skikkelsene fra fortellingene, deriblant den animerte kinofilmen Kaptein Sabeltann (2003) og TV-serien Kaptein Sabeltann – Kongen på havet. Kaptein Sabeltann er en kommersiell suksess innenfor familieunderholdning.
Mannskapet består av: Langemann, Benjamin, Pelle Pirat, Pysa Pirat, Skalken og noen ganger Pinky.

Forestillingene

Barne- og familieforestillingen «Kaptein Sabeltann og skatten i Kjuttaviga» ble skrevet i 1989 og første gang spilt i Dyreparken i Kristiansand 9. juli 1990. Den første forestillingen var en suksess, og ble spilt fra 1990 til og med sommeren 1993. I 1990 og 1991 ble forestillingen spilt på dagtid, utenom en test-forestilling i 1991 som ble spilt på kveldstid. Sesongen etter, i 1992 ble det bestemt at forestillingene skulle spilles på kveldstid, med sommernettene og naturområdet rundt Kjuttaviga amfiteater som rekvisitter. 
Det har vært forestillinger nesten hvert år siden, blant annet oppfølgeren «Kaptein Sabeltann og hemmeligheten i Kjuttaviga» som kom i 1994. Terje Fomoe ble tildelt en Spellemannpris for musikken. Dette var også første forestilling hvor Sabeltanns skute Den Sorte Dame ble brukt.
Allerede i 1994 hadde Terje Formoe planer om en helaftens forestilling i sesongen 1995, men dette ble ikke noe av da det i 1995 ble  brudd mellom Dyreparken og Terje Formoe. Forestillingen Kaptein Sabeltann og hemmeligheten i Kjuttaviga ble spilt en sesong på Hvalstrand i Asker med tittelen Kaptein Sabeltann og Grusomme Gabriels Skatt, side. «Kjuttaviga» er bukta i Kristiansand Dyrepark hvor forestillingene var spilt tidligere. Året etter var Sabeltann-forestillingene tilbake i Kristiansand, denne gang med den første helaftens forestillingen, Kaptein Sabeltann og jakten på den magiske diamant. Denne ble spilt sesongene 1996 og 1997. I sesongene 1998 og 1999 ble de to første forestillingene slått sammen til en helaftens forestilling, under navnet Kaptein Sabeltann og skatten i Kjuttaviga. Dette var en idé Terje Formoe hadde allerede i 1994.
Dette var siste gang de fleste skuespillerne som hadde vært med siden starten i 1990, var med, inkludert Terje Formoe som etter sesongen 1999 sluttet å spille rollen som kaptein Sabeltann.
I 2000 hadde forestillingen Kaptein Sabeltann og den forheksede øya urpremiere. Denne gang hadde Svein Roger Karlsen rollen som kaptein Sabeltann, en rolle han spilte  til og med sesongen 2009. Denne forestillingen ble også vist sommeren 2001. Samme år gikk Formoes personlige instruktør, venn og skuespiller, Svein Haagensen bort. Haagensen hadde vært med fra starten i 1990 i rollen som blant andre sjømannen Ruben og jungelfyrsten Maga Kahn.
I sesongene 2002 og 2003 ble Kaptein Sabeltann og jakten på den magiske diamant satt opp på nytt. I 2003 ble det også utgitt en animasjonsfilm med Kaptein Sabeltann. Manuset til denne filmen bygget delvis på de to første forestillingene. I sesongene 2004 til og med 2006 ble forestillingen Kaptein Sabeltann og grusomme Gabriels skatt. Denne forestillingen bygget delvis på manuset til animasjonsfilmen, og var en stor suksess.
9. juli 2007 var det også en relansering av  forestillingen «Kaptein Sabeltann og den forheksede øya», som tidligere hadde blitt vist i 2000 og 2001. I alt 62 500 billetter ble lagt ut for salg, hvorav 58 000 ble forhåndssolgt. Forestillingen ble også fremført i 2008 og ble vist for siste gang i 2009. Etter sesongen i 2009 sluttet også Ingolf Karinen. Han hadde da spilt Pelle Pirat i 19 år, og var frem til da den eneste skuespilleren som hadde vært med sammenhengende siden starten i 1990. I 2010 ble det kjent at Kyrre Haugen Sydness skal overta rollen som kaptein Sabeltann etter Svein Roger Karlsen.
I 2010 ble forestillingen  «Kaptein Sabeltann og grusomme Gabriels skatt» (spilt i 2004, 2005 og 2006) nok en gang spilt, men denne gangen var det Terje Formoe som spilte Sabeltann for første gang siden sommeren 1999. Formoe uttalte at dette var siste gang han kom til å spille kaptein Sabeltann.
I 2011 var det urpremiere på forestillingen «Kaptein Sabeltann og havets hemmelighet». Denne forestillingen er en fortsettelse av Kaptein Sabeltann og grusomme Gabriels skatt og Kaptein Sabeltann og den forheksede øya. 
I perioden 1990 til 2008  har det kun blitt avlyst fire forestillinger på grunn av regn, tre ganger i 1992, og 12. juli 1993.
Fra starten og frem til 2009 ble det solgt rundt én million billetter til Sabeltann-forestillingene.

Kaptein Sabeltanns verden

I Kristiansand Dyrepark er det i tillegg til amfiscenen der Sabeltann-forestillingene blir vist, bygd opp en liten «karibisk sjørøverlandsby», en kulisseby med småbutikker og kiosker, kalt «Kaptein Sabeltanns verden», og et bryggeanlegg med sjørøverskutene «Den sorte dame» og «Grevinnen».

Bakgrunn og andre piratskikkelser

Terje Formoe har diktet fritt i fortellingene om kaptein Sabeltann og lånt kjente elementer fra den internasjonale populærkulturen om pirater fra Karibia. Forfatteren har nok også hentet inspirasjon til Sabeltann og den idylliske «Kjuttaviga» fra forhold som gjaldt i kapertida på Sørlandet. Siden er «Kaptein Sabeltanns verden» blitt utvidet med eksotiske innslag som palmeøyer, krokodiller, hekser, trollmenn og borger. 
Formoe har sagt at han ikke har tenkt verken på Thorbjørn Egners viseskikkelse «Kaptein Sorte Bill» eller den kjente rollefiguren «Kaptein Krok» fra barnebøkene og filmene om «Peter Pan», selv om likheten mellom disse sjørøverne er slående. På tilsvarende vis har det også vært andre piratskikkelser og sjørøverkapteiner i norsk barneunderholdning, skikkelser som delvis kan ha blitt påvirket av suksessen til kaptein Sabeltann, selv om disse figurene er langt mindre kjent. Blant disse er «Kaptein Kårdespiss» og «Kaptein Krabbeklo», teatersjørøvere fra henholdsvis Molde og Stavern, samt «Kaptein Stålbein» fra Vormsund. En musikkgruppe fra Østfold har også hatt show med «Kaptein Rødskjegg og sjørøverne». Rødskjegg, eller på italiensk Barbarossa, er for øvrig et legendarisk piratnavn som opprinnelig var kallenavn på den tyrkiske kaperen Aruj (1474–1518).
Historiene om kaptein Sabeltann og musikken fra forestillingene regnes av mange som lett tilgjengelig underholdning uten dypere mening eller betydelig originale påfunn. Selv om Sabeltann-produktene er populære, har fenomenet derfor fått lite oppmerksomhet fra kritikere og fagfolk som er opptatt av barnekultur.

Økonomisk bakgrunn

Kaptein Sabeltann er en av de største økonomiske suksessene når det gjelder underholdning for barn i Norge. Omsetningen i aksjeselskapet Kaptein Sabeltann AS, der Terje Formoe er eier, daglig leder og styreleder, var i 2005 på nesten 7 millioner kroner og resultatet nesten to millioner. I 2006 var omsetningen 8,6 millioner og resultatet 3,4 millioner. Formoe er også styremedlem i Piratprodukter AS, der han eier 51 prosent av aksjene. Selskapet hadde over 25 millioner kroner i omsetning i 2006 og et resultat på halvannen million. I 2008 er også selskapet Sabeltannprodukter AS blitt en del av Formoes forretningssfære.

Utgivelser og produkter

Den første utgivelsen om Sabeltann var singelen Sanger fra musikkspillet: Kaptein Sabeltann og skatten i Kjuttaviga, utgitt i 1990, og inneholdt «Sjørøverne kommer» og «Pinkys sang», begge sunget av Formoe. Den første CD-en med musikk fra forestillingen om Kaptein Sabeltann kom i 1991, og var Kaptein Sabeltann og skatten i Kjuttaviga, kombinert musikk-CD og lydbok. Det er siden blitt utgitt en rekke CD-er med fortellinger og musikk fra forestillingene. Den første boka, Kaptein Sabeltann og gutten som ville bli sjørøver, kom i 1993. Samme år kom også den første videofilmen fra forestillingen. Det er etter det kommet flere videofilmer, DVD-er, samt en mengde bøker og blader, mange illustrert av tegneren Egil Nyhus. Tegnefilmen Kaptein Sabeltann, i regi av Stig Bergqvist, kom i 2003. Med en pris på 41,5 millioner kroner er den en av Norges mest påkostede filmer noensinne. Den hadde premiere i 65 norske byer samtidig. 
Kaptein Sabeltann er en kommersiell suksess innen underholdning for barn i Norge, og blant de aller største blant det som også er laget i Norge. Formoe skriver stadig nye fortellinger, ofte i samarbeid med andre. Det selges også en stor mengde spinoff-produkter som blir knyttet til Kaptein Sabeltann-figurene, som leker, sengetøy, Sabeltann-is, Sabeltann-brød og Sabeltann-tran.
Sabeltann er registrert som varemerke på forskjellige språk, men har i liten grad slått an i utlandet. Blant annet er et par bøker kommet ut i Sverige, og tegnefilmen ble utgitt på DVD i USA i mars 2007 under tittelen «Captain Sabertooth».

Annet

I 2012 ble fangruppen «Voksne Sabeltannfans» opprettet.